মাদক গ্রাস করে নিয়েছে পৌর এলাকাসহ গোটা সাভারকে। হাত বাড়ালেই পাওয়া যাচ্ছে ইয়াবা, হেরোইন, ফেনসিডিল, গাঁজা, মদসহ বিভিন্ন প্রকার মাদকদ্রব্য। মাদকের মরণনেশায় আসক্ত হয়ে বিপথগামী হচ্ছে স্কুল-কলেজ ও বিশ্ববিদ্যালয়গামী শিক্ষার্থীসহ প্রায় সর্বস্তরের লোকজন। আইন-শৃঙ্খলা রক্ষাকারী বাহিনী এ ব্যাপারে এখন তৎপর থাকলেও মূল গডফাদাররা রয়ে যাচ্ছে ধরাছোঁয়ার বাইরে। অনুসন্ধানে জানা গেছে, পৌর এলাকার মধ্যে ছোট বলিমেহের, ইমান্দিপুর, মজিদপুর, শাহীবাগ, চাঁপাইন, ব্যাংক কলোনি, রাজাশন, আনন্দপুর, কর্ণপাড়া, নামাগেণ্ডা, ব্যাংক টাউন, ভাগলপুর, কাতলাপুর, বক্তারপুর, বাড্ডা-ভাটপাড়া, অমরপুর, পেড়াবাড়ি, বংশী নদীর তীর, নামাবাজারসহ প্রায় প্রতিটি এলাকায় মাদক কেনাবেচা চলে। দেশের উত্তর ও দক্ষিণাঞ্চল থেকে নৈশকোচ, মাইক্রোবাস, প্রাইভেটকার ও মালবাহী ট্রাকে করে কৌশলে সাভারের বিভিন্ন গোপন আস্তানায় মাদকদ্রব্য এনে মজুদ গড়ে তোলা হয়। পরে সেগুলো চাহিদা ও সুযোগমতো বিভিন্ন স্পটে ও শহরের মাদক ব্যবসায়ীদের কাছে পৌঁছে দেওয়া হয়। এ ছাড়া আইন-শৃঙ্খলা রক্ষাকারী বাহিনীর সোর্স পরিচয়ধারীরা ইয়াবা ব্যবসার সঙ্গে ওতপ্রোতভাবে জড়িত বলেও জানা গেছে।